**Vizeink védelme és megőrzése kulcsfontosságú a Coca-Cola HBC Magyarországnak**

**Az életet adó víz az a termék, amely a Coca-Cola HBC Magyarország zalaszentgróti gyárában készül. Magyarország legnagyobb üdítőitalgyártója jelentős mennyiségű vizet használ fel termékei előállításához, éppen ezért a felelős és takarékos vízfelhasználás alapkövetelmény a vállalatnál. Borsos Zoltánt, a Coca-Cola HBC Magyarország zalaszentgróti üzemének Technológiai Vezetőjét kérdeztük a cég vízgazdálkodásáról és vízcsökkentési intézkedéseiről.**

**Mit jelent a víz egy üdítőitalokat gyártó nagyvállalat számára?**

A víz gyártási folyamataink elsődleges összetevője, elengedhetetlen alapanyag termékeink előállításához. A felelős vízfelhasználás így minden folyamatunkat és az ellátási láncunkat egyaránt áthatja. A zalaszentgróti üzem technológiai vízszükségletét két saját fúrt kutunkból fedezzük.

**Milyen eszközökkel csökkentik a vízfelhasználásukat és milyen eredményeket értek el ezeknek köszönhetően?**

Mindent megteszünk annak érdekében, hogy a rendelkezésre álló vízből annyit használjunk fel amennyi feltétlenül szükséges**.** Az elmúlt évek eredményeit több vízcsökkentési intézkedésnek köszönhetjük. Ilyen többek között az öblítővizek, visszamosó vizek gyűjtése, visszaforgatása, valamint mosási folyamataink optimalizálása.

Ami a vízfelhasználásra vonatkozó célszámunkat illeti, azt minden évben lekövetjük és eredményeinknek megfelelő további intézkedéseket fogalmazunk meg. 2021-ben az 1 liter késztermékre vetített vízfelhasználásunk országos szinten 1,75 liter volt, ezzel az eredménnyel sikeresen teljesítettük a tavalyi célkitűzésünket (1,80). 2022-ben további javulást, 1,72 liter országos felhasználást tűztünk ki célul.

Vízfelhasználásunk az alábbiak szerint alakult az utóbbi években:

**Mi történik a gyártás során keletkezett szennyvízzel?**

Szeretnénk minimálisra szorítani a működésünk környezetre gyakorolt hatásait. Tekintettel arra, hogy a zalaszentgróti gyár egy ásványvízüzem, a keletkező szennyvizünk nagyon kevés szerves anyagot tartalmaz. Emellett nagy figyelmet fordítunk a mosások technológiájára környezetvédelmi szempontból, szennyvizeink pH-ját pedig beállítjuk, annak érdekében, hogy a lehető legkisebb mértékben terheljük a városi szennyvíztisztítót és ezáltal a Zala folyót.

**Milyen tanúsítványokat kapott a gyár vízgazdálkodásra vonatkozó erőfeszítései elismeréseként?**

A víz erőforrásként való kíméletes és felelősségteljes felhasználására tett erőfeszítéseinkért zalaszentgróti telephelyünk 2014 óta rendelkezik az EWS (European Water Stewardship) arany fokozatú tanúsításával. Folyamataink továbbfejlesztésének eredményeképp pedig 2020-ban mindkét telephelyünk megszerezte az AWS International Water Stewardship Standard globális arany tanúsítványát, amely különlegesen értékes szakmai elismerése fenntartható és felelős vízgazdálkodásunknak. Az AWS International Water Stewardship Standard egy olyan globális keretrendszer, ami a jelentős vízfelhasználók számára ad segítséget abban, hogy megértsék és javítsák vízgazdálkodásukat a helyi közösségekkel együttműködve.